NVG wik en weeg nog oor Zuma se ‘opstoker-dogter’Oudpres. Jacob Zuma en sy dogter Dudu Zuma-Sambudla. (Foto: Twitter) Die Nasionale Vervolgingsgesag (NVG) in KwaZulu-Natal het nog nie besluit of Dudu Zuma-Sambudla, oudpres. Jacob Zuma se dogter, strafregtelik vervolg moet word vir haar beweerde aandeel in die onluste van Julie 2021 nie. Adv. Elaine Zungu, direkteur van openbare vervolging in KwaZulu-Natal, het Vrydag tydens ’n mediakonferensie gesê die saak word nog ondersoek. “Hierdie sake is nie maklik om te hanteer nie en word ook nie oornag hanteer nie. “Daar moet voldoende bewyse wees wat die beskuldigde met die pleeg van die misdryf verbind en ons moet seker maak dat daar ŉ vooruitsig op sukses sal wees wanneer die saak hof toe geneem word.” Zuma-Sambudla het in Julie verlede jaar verskeie opstokende twiets ná haar pa se inhegtenisneming uitgestuur waarin sy lede van die publiek aangemoedig het om op te ruk. Sy het ook beeldmateriaal van die onluste op haar Twitter-rekening gedeel en die oproeriges daarvoor bedank. Verskeie partye, waaronder die DA, dring al lank daarop aan dat Zuma-Sambudla vir aanhitsing van geweld vervolg behoort te word. Altesame 61 beweerde aanhitsers is nou al reeds in hegtenis geneem vir aanhitsing in verband met die grootskaalse openbare geweld wat verlede jaar in KwaZulu-Natal en Gauteng uitgebreek het. Zungu het egter daarop gewys dat die sake teen diegene ook tyd geneem het om op die rol geplaas te word. Die aanhitsers word daarvan beskuldig dat hulle verlede jaar WhatsApp-groepe gestig het waarop die onluste gekoördineer is. Ladysmith N11 To Newcastle…We See You!!! Amandla ✊????✊????✊????!!! #FreeJacobZuma pic.twitter.com/7RegL9oh9h — Dudu Zuma-Sambudla (@DZumaSambudla) July 9, 2021 Mooi River, We Still See You! Amandla ✊????✊????✊????!!! #FreeJacobZuma pic.twitter.com/2UhMx3Rguk — Dudu Zuma-Sambudla (@DZumaSambudla) July 9, 2021